Izvor: Screenshot

Film "Dnevnik Diane Budisavljević" imaće svoju televizijsku premijeru 22. aprila, čime će se obeležiti sećanje na proboj poslednje grupe logoraša iz Jasenovca, a ekipa upravo radi na novom projektu "Od filma do muzeja", virtuelnom muzeju posvećenom toj velikoj humanitarki. Kako je najavljeno, film će imati televizijsku premijeru na prvom programu hrvatske radiotelevizije u sredu, na Dan sećanja na žrtve Holokausta, a isto veče biće prikazan i na prvom programu RTS.

Nagrađivani igrano-dokumentarni film “Dnevnik Diane Budisavljević” rediteljke Dane Budisavljević – potresna priča o nesvakidašnjem herojskom činu Zagrepčanke austrijskog porekla koja je za vreme ustaškog režima u Hrvatskoj spasila više od 10.000 srpske dece iz koncetracionih logora, biće prikazan 22. aprila gotovo istovremeno na Radio-televiziji Srbije (RTS) i Hrvatskoj radio-televiziji (HRT), povodom Dana sećanja na žrtve Holokausta, genocida i drugih žrtava fašizma u Drugom svetskom ratu.

Na dan kada se obeležava sećanje na proboj poslednje grupe zatvorenika logora Jasenovac, koji je ujedno i dan sećanja na sve žrtve i preživele zatvorenike tog ustaškog logora, “Dnevnik Diane Budisavljević” imaće TV premijeru u 21 sat na Prvom programu RTS-a, a nešto ranije, u 20:05 časova, biće prikazan premijerno i na Prvom programu HRT-a, najavili su producenti iz Hulahopa (Hrvatska) i kuće This and that production (Srbija), piše Seecult.

Nakon premijere na 66. Pulskom filmskom festivalu, na kojem je i trijumfovao 2019. godine, “Dnevnik Diane Budisavljevć” imao je veliki uspeh na festivalima i u bioskopima širom regiona, uključujući 15. Slobodnu zonu u Beogradu, na kojoj je imao trostruku srpsku premijernu projekciju, u prisustvu nekih od glavnih protagonista – nekadašnje dece, a sada vremešnih svedoka tragičnih događaja.

Na prošlogodišnjem Pulskom filmskom festival je, nakon osmominutnog aplauza publike osvojio čak šest nagrada, među kojima i najvažniju - Veliku Zlatnu arenu za najbolji film. Do sada je osvojio ukupno 15 nagrada, prikazivan je u bioskopima širom Hrvatske, Srbije, Slovenije i Bosne i Hercegovine, gde ga je pogledalo više od 65.000 ljudi.

Podvig Diane Budisavljević bio je decenijama potiskivan, a zabeležen je u dnevniku koji je nakon njene smrti 1978. godine pronašla njena unuka Silvija Szabo. Diana Budisavljević vodila je i detaljnu kartoteku dečjih sudbina, koju joj je komunistička vlast nakon rata nepovratno oduzela 1945. godine, kada su i njeno germansko i građansko poreklo postali nepoželjni. Zahvaljujući Dianinom dnevniku, koji je nakon njene smrti pronašla unuka, rasvetljena je herojska uloga žene uverene da njen život nije vredniji od života nedužno progonjenih.

Glavnu ulogu igra Alma Prica, nagrađena Zlatnim Orionom na Filmskom festivalu glumca u Vinkovcima i nagradom Jutarnjeg lista Zlatni studio.

Glume još Igor Samobor, Mirjana Karanović, Livio Badurina, Areta Ćurković, Ermin Bravo, Krešimir Mikić, Urša Raukar i Vilim Matula.

“Dnevnik Diane Budisavljević” snimljen je u produkciji Hulahopa, u saradnji sa partnerima iz Slovenije i Srbije (This and That Productions), uz podršku Hrvatskog audiovizuelnog centra, Slovenačkog filmskog centra, Filmskog centra Srbije, Ministarstva za kulturu i informisanje Srbije, fonda Eurimages Saveta Evrope, te potprograma Media programa Kreativna Evropa.

Virtuelni muzej će predstaviti dosad neobjavljene materijale prikupljane i stvarane tokom višegodišnjeg istorijskog istraživanja i rada na filmu, a završetak projekta planiran je za jesen, prenosi HRT.